Toni Petrea a atenționat-o pe FCSB după ce echipa patronată de Gigi Becali a pus mâna pe titlu după o pauză de 9 ani. Antrenorul în vârstă de 49 de ani i-a felicitat pe roș-albaștrii și a mărturisit că ține legătura cu mai multe personaje din cadrul clubului.
Toni Petrea a pregătit-o pe FCSB în două rânduri. Antrenorul a debutat pe banca roș-albaștrilor în perioada 15 iulie 2020 – 26 mai 2021. După câteva luni de pauză, Toni Petrea a revenit pe banca FCSB-ului (16 noiembrie 2021 – 25 iulie 2022).
Totuși, Toni Petrea nu a reușit să aducă titlul la FCSB, performanță reușită de clubul finanțat de Gigi Becali în actuala stagiune cu Elias Charalambous și Mihai Pintilii la margine. Toni Petrea a felicitat FCSB pentru titlul câștigat.
”Mă bucur pentru FCSB că a câștigat campionatul. Am prieteni acolo, mă refer la cei din staff, dar și la jucători, ținem legătura. Le-am spus că n-are cine să-i învingă, singurii lor adversari au fost ei înșiși.
Mă întâlnesc săptămânal cu ei. Am băiatul care joacă acolo și, inevitabil, ne vedem. În acești 9 ani au fost mereu aproape (n.r.- de titlu). Eu sper să nu fie un `accident`. Depinde și de ceea ce va dori patronul”, a declarat Toni Petrea, la TV Digi Sport.
Anton Petrea a bifat prima experiență ca antrenor principal pe banca celor de la FCSB. Antrenorul născut la Brăila le-a mai pregătit în carieră pe Chindia Târgoviște și Universitatea Cluj. Toni Petrea este liber de contract de pe 24 august 2023, după ce a fost demis de „șepcile roșii”, așa cum FANATIK dezvăluia în exclusivitate la acea vreme.
Toni Petrea a mai fost antrenor secund la FC Snagov, Concordia Chiajna, Steaua, Al-Hilal, Litex Lovech, Al-Wahda și Al-Wasl. Cupa României, cucerită cu FCSB, este singurul trofeu din cariera de antrenor a lui Toni Petrea.
FCSB a cucerit primul titlu după o pauză de 9 ani. Costel Gâlcă, actualmente la Universitatea Craiova, reușea să aducă roș-albaștrilor câștigarea campionatului în 2015. Fotbaliștii FCSB-ului vor primi titlul și medalia de campioni la derby-ul cu CFR Cluj.
Duelul de pe Arena Națională are loc sâmbătă, 11 mai, ora 20:00, în etapa a 9-a din play-off-ul SuperLigii. Clubul roș-albastru a pus deja biletele în vânzare pentru ultimul meci al sezonului de pe teren propriu pentru FCSB.